ইউরোপের বেশ কিছু দেশ-সহ বিশ্বের বহু দেশে পড়াশোনা করতে গেলে সে দেশের ভাষা শেখা বাধ্যতামূলক। সেখানে প্রায় প্রতিটি বিশ্ববিদ্যালয়ে ভাষাশিক্ষার বিশেষ কোর্স আছে। পড়াশোনা বা গবেষণার বাইরে সেই কোর্স করতেই হয়। কেউ কেউ মনে করেন, এটি একপ্রকার আধিপত্যবাদ। তবে, অধিকাংশ চিন্তকই সেভাবে ভাবতে চান না। তাঁরা মনে করেন, দেশ কেবলমাত্র একটি ভৌগোলিক অবস্থান নয়। দেশ আসলে রাজনৈতিক-সাংস্কৃতিক ধারণা। ফলে, কোনও দেশে দীর্ঘদিন থাকলে সে দেশের সংস্কৃতি এবং ভাষা জানা জরুরি।
সম্প্রতি পশ্চিমবঙ্গ সরকার এ রাজ্যের সমস্ত ছাত্রছাত্রীর জন্য বাংলা পড়া বাধ্যতামূলক করেছে। অনেকেই অভিযোগ করছেন, এটি চাপিয়ে দেওয়ার প্রবণতাই। যাঁরা তা বলছেন, তাঁরা এ কথা মনে রাখলে ভাল যে, কোনও রাজ্যে থাকলে সে রাজ্যের ভাষা এবং সংস্কৃতির বিষয়ে জ্ঞান থাকা ভাল। বস্তুত, এর ব্যবহারিক দিকটিও জরুরি। অন্যান্য রাজ্যের যে সমস্ত মানুষ পশ্চিমবঙ্গে বসবাস করেন, অল্পবিস্তর বাংলা জানলে তাঁদের বসবাস আরও মসৃণই হয়। রাস্তাঘাটে চলাফেরা করা সহজ হয়। সর্বোপরি, এ রাজ্যের সংস্কৃতির সঙ্গে নিজেকে সম্পৃক্ত করাও সহজ হয়। সেদিক থেকে ভাবলে রাজ্য সরকারের সিদ্ধান্তটি সাধুবাদের যোগ্য।
তবে, সমস্যা অন্যত্র। ভিন রাজ্য থেকে যাঁরা এ রাজ্যে এসে দীর্ঘদিন বসবাস করেন, তাঁদের অধিকাংশই কোনও না কোনওভাবে বাংলা ভাষা শিখে নেন এবং বাংলা সংস্কৃতির সঙ্গে নিজেকে পরিচিত করে নেন। কিন্তু বাঙালি তার নিজস্ব সংস্কৃতির প্রতি বরাবরই উদাসীন। হুতোমের আমলেও সে সমস্যা ছিল। এখন তা আরও প্রকট। বাংলা ‘না জানা’ কোনও কোনও বাঙালির কাছে গর্বের বিষয় হয়ে দাঁড়িয়েছে। চাপ সৃষ্টি করে সেই বাঙালিকে নিজস্ব সংস্কৃতির প্রতি আকৃষ্ট করা যাবে তো? আইন থাকলে আইনের ফাঁকও থাকে। যে বাঙালি বাংলা শিখতে চান না, পরিবর্তিত পরিস্থিতিতেও তিনি নিশ্চয় কোনও ব্যবস্থার সন্ধান পাবেন। কিন্তু এটাও বড় কথা নয়। বাঙালি-অবাঙালি নির্বিশেষে বাধ্যতামূলকভাবে বাংলা শেখানোর জন্য যে পদ্ধতি অবলম্বন করা হবে, তা চলতি শিক্ষা-পরিকাঠামোর সঙ্গে কতটা নিবিড়ভাবে গেঁথে দেওয়া যাবে, তা দেখাও খুব জরুরি। কাজেই, গোটা প্রক্রিয়াটি নিয়ে সরকারকে গভীরভাবে ভাবতে হবে।